Force en W-Australiese regering veg nou kaalvuis vir Superstatus | Maroela Media
In Australië, egter, word nou kaalvuis ingeklim nadat ŉ arbitrasieverhoor verlede week ten gunste van die Melbourne Rebels beslis het om in die kompetisie te bly met die Western Force wat in die slag sal bly vir die 2019-Superreeks.
Die Wes-Australiese rugbyliggaam, RugbyWA, wie se appèl teen hulle uitsetting Woensdag in die Hooggeregshof in Nieu-Suid-Wallis aangehoor word, dreig dat hulle die Australiese Rugby-unie (ARU) finansieel op hulle knieë sal dwing indien die appèl nie slaag nie.
Die miljardêr-mynmagnaat Andrew Forrest het dit ook onomwonde aan die ARU gestel: “Ek wil dit baie duidelik stel: as julle die Western Force uit die kompetisie sny, moet julle my eers onderkry, en dán ook al ons spelers en dán al die ondersteuners.”
♦ ŉ Perth-gebaseerde direkteur van die ARU, Geoff Stooke, het uit die ARU bedank ná die ARU aangekondig het dat die Force gesny sal word. Hy het ondersteuners ingelig dat die Wes-Australiese regering tot die stryd sal toetree en miljoene dollars van die ARU sal eis indien die Force die appèl verloor.
Die eis van die WA regering sal die ARU bankrot laat as dit suksesvol is.
Die Wes-Australiese regering het A$95 miljoen (feitlik een miljard rand) ingeploeg in die nib-stadion sodat dit ook deur die Force gebruik kan word, en het ook sowat A$17 miljoen (sowat R175 miljoen) bestee aan RugbyWA se hoofkwartier onder die indruk dat hulle span se plek in die Superreeks gewaarborg is.
♦ Stooke sê die staatsregering het daardie belegging gemaak met die verwagting dat die Force permanent deel van Wes-Australië se sportlandskap sal wees.
“Of ons nou die appèl wen of verloor, ons sal sterker daaruit kom,” sê Forrest.